Bumm.sk | December 1. az AIDS világnapja
2014. december 1. hétfő - 09:36
December 1. az AIDS világnapja, amit 1988 óta tartanak meg, ezzel híva fel a figyelmet a betegség megelőzésének kiemelt fontosságára.
1981-es regisztrálása óta az AIDS betegség számos áldozatot szedett. A WHO statisztikái szerint a vírus eddig összesen 78 millió embert fertőzött meg, közülük 39 millió már meghalt. Jelenleg a világon 35 millió HIV-fertőzött ember él. Az eddigi tendencia folyamatos növekedést mutatott a HIV fertőzések számát tekintve. Ennek mond ellent, hogy a WHO legújabb adatai szerint az új fertőzések száma csökkenést mutat. Míg 2001-ben 3,1 millió új fertőzöttet regisztráltak a világon, addig 2013-ban ez a szám 2,1 millióra csökkent. A csökkenés a gyermekek esetében még jelentősebb, 58 százalékos volt (2001-ben 580 ezer gyermek fertőződött meg, míg 2013-ban 240 ezer). Ugyancsak jelentősen (35 százalék) csökkent az AIDS-szel összefüggő halálozás is (2,4 millió főről 1,5 millió főre).
Az európai statisztikák szerint az évenkénti újonnan diagnosztizáltak 74 százaléka szexuális úton, 6 százaléka intravénás droghasználattal, és 1 százaléka anyai átvitellel fertőződik meg. A nő.férfi arány: 1:3,2. Az újonnan fertőzöttek elsősorban a meleg közösségből kerülnek ki. Az újonnan regisztráltak 40-50 százaléka már az AIDS-es stádiumban kerül diagnosztizálásra, amikor a kezelés eredménye már kérdéses.
A csökkenésnek fő oka a gyógyszerészeti kutatások sikereiben és a felvilágosítás pozitív hatásaiban keresendők. Ma már elmondható, hogy hatékony gyógyszer-kombináció szedése mellett a páciens élete évtizedekkel meghosszabbítható. Mivel a kezelés hatására a testváladékokban nem mutatható ki a halálos vírus, a betegek kisebb veszélyt jelentenek környezetük és az ellátásukban résztvevők számára is. A terápia hatékonyságát mutatja továbbá, hogy a kezelésben résztvevők 75 százaléka munkaképes és teljes életet tud élni. Itt fontos megemlíteni, hogy a terápia sikerességének fontos tényezője az időben történő diagnosztizálás, illetve a beteg együttműködése a terápiás folyamatban.
A betegség időben történő felismerésének legjobb módja a szűrővizsgálatok elvégzése. Támogatásoknak köszönhetően a Szent László Kórházban lehetőség van ingyenes, megvárható anonim szűrővizsgálatok elvégzésére.